# Rutebeuf - Oeuvres complètes, 1839/La vie sainte Elysabel

Cil Sires dist que l’en aeure : « Ne doit mengier qui ne labeure ; » Mès qui bien porroit laborer, Et en laborant aourer Jhésu, le père espéritable, A qui loenge est honorable, Le preu feroit de cors et d’âme. Or pri la glorieuse Dame, La virge pucèle Marie, Par qui toute fame est garie
Qui la veut proier et amer, Que je puisse en tel lieu semer Ma parole et mon dit retrère (Quar autre labor ne sai fère) Que en bon gré cele le praingne Por qui j’empraing ceste besoingne, Ysabyaus, fame au roi Thibaut. Que Diex face haitié et baut En son règne, avoec ses amis, Là où ses disciples a mis. Por li me vueil-je entremetre De ceste estoire en rime metre Qui est venue de Hongrie. Si est li procès et la vie D’une dame que Jhésu-Criz Ama tant (ce dist li escriz) Qu’il l’apela à son servise : De li list-on en sainte Yglise. Elysabel ot non la dame Qu’à Dieu rendi le cors et l’âme. Si com l’en tient le lis à bel, Doit l’en tenir Elysabel A sainte, à sage et à senée. Vers Dieu se fu si assenée
Que toz i fu ses cuers entiers Et s’atendue et ses mestiers. Ysabiaus fu mult gentiz fame. De grant lingnage et preude fame, De rois, d’empereors, de contes, Si com nous raconte li contes.
La renommée de s’estoire Ala à la pape Grigoire. Viij. apostoiles ot à Rome Devant cestui, ce est la somme, Qui furent nommé par cest non. Preudom fu et de grant renon, Et droiz pères en vérité Et au pueple et à la cité.
Chascuns de la dame parla Et des miracles que par là Fesoit, de contrez redrecier, De sours oïr, fols radrecier, De malades doner santé, D’autres vertuz à grant plenté. Quant nostre pères l’apostoles Ot entendues les paroles Et la sainte vie à celi Que Dieu et au siècle abeli, Par seremenz le fist enquerre
Aux granz preudommes de la terre C’on li mandast par lettres closes Le procès et toutes les choses Que l’en en la dame savoit, Qui si grant renommée avoit.
Li grant preudomme net et pur S’en alèrent droit à Mapur, Là où ceste dame repose, Por miex enquerre ceste chose. Si assamblèrent, ce me samble, Evesque et arcevesque ensamble, Et preudomme relégieus Qui n’estoient pas envieus De dire fable en lieu de voir. Quanques l’en pot apercevoir De ses miracles et trover Que l’en pooit par droit prover Enquistrent bien icil preudomme, Dont je les nons pas ne vous nomme ; Et ne porquant isnelemant Se il ne fussent Alemant Les nommaisse, mès ce seroit Tens perduz qui les nommeroit : Plustost les nommaisse et ainçois Se ce fust langages françois ; Mès n’ai mestier de dire fable : Preudhomme furent et créable.
Les preudes genz firent escrire
En parchemin et clorre en cire Quanqu’il porent apercevoir, Sanz assembler mençonge à voir. Li messagier furent mandé ; Oncques n’i ot contremandé. Assamblent soi ; assamblé furent. Ensamble, ce me samble, murent, Lor besoingnes bien atornées ; Tant alèrent par lor jornées, La voie plaine et la perrouse, La pape truèvent à Perrouse. Tost fust la novèle séue ; La piétaille s’est esméue : Chascuns vient, chascuns i acort. Li messagier vindrent à cort ; L’apostoile baillent l’escrit Là où li fet furent descrit D’Élysabel la dame sage : Mult furent joï li message.
L’apostoiles les lettres œvre Là où li procès et li œvre De cele dame fu descrite Qui si fu de très grant mérite. Cil sains preudom la lettre lut : Li lires mult li abelut. Mult prise la dame et honeure ; Por la dame de pitié pleure Et de la grant joie ensemant. Que vous iroie plus rimant ? Saintefiée fu et sainte ; Puis fist-ele miracle mainte,
Que vous m’orrez retraire et dire : Dès or commence la matire. Ce fu doné à la Parrousse Por la dame relegiouse De bone conversacion, En l’an de l’incarnacion M. et .cc. et .iiij. et .xxx., Si com l’escripture le chante.
Por noient vit qui ne s’avoie : Qui ne veut tenir bone voie Tost est de voie desvoiez : Por ce vous pri que vous voiez La vanité de ceste vie Où tant a rancune et envie. Cil qui tout voit nous ravoia Qui de paradis la voie a Batue por nous avoier ; Véez, provost ; véez, voier ; Voie chascuns, voie chascune : Or n’i a-il voie que une, Quar l’autre voie avoiera ; Fols ert qui le convoiera : N’i fu pas la dame avoié Qui des angles fu convoié Lasus en paradis célestre, Quant du siècle déguerpi l’estre, Que sainte vie et néte et monde Ot menée la dame el monde.
Au roi de Hongrie fu fille. Sa vie, qui pas ne l’aville, Dist que dame fu de Teringe. Assez sovent lessa le linge Et si frotta le dos au lange. Du siècle fu assez estrange : A Dieu servir vout son cuer metre, Quar, si com tesmoingne la lettre, Vertuz planta dedenz son cuer : Aus œvres parut par defuer. Toz visces de sa vie osta : De Dieu s’oste qui tel oste a ; Ne puet amer Dieu par amors. Escole fu de bones mors, Examples fu de pénitance Et droiz mireors d’ingnorance, Si com briefment m’orrez retrère, Mès qu’il ne vous doie deplère.
Si honeste vie mena Tant comme en cest siècle régna, Dès qu’ele n’avoit que .v. anz Jusqu’ele en ot je ne sai quanz, C’est-à-dire toute sa vie, Que d’autre vie n’ot envie, Si com li preudomme l’enquistrent Qui à l’apostoile le distrent. N’osta pas bien visces de li Cele qu’à Dieu tant abeli, Quant ele, qui si gentiz dame
Estoit com plus puet estre fame, Fuioit les vanitez du siècle, Et enseignoit la droite riègle D’avoir le règne perdurable Avoec le Père espéritable A cels qui avoec li estoient, Qui de tel vie la savoient ? Orgueil, iror, et gloutonie, Et visces dont l’âme est honie, Luxure, accide et avarisce, Et puis après le vilain visce Qui a non envie la male, Qui l’envieus fet morne et pâle, Osta si et mist à senestre Que Diex en ama miex son estre.
Por ce que sermoner me griève, Le prologue briefment achiève, Que ma matire ne destruie. L’en dit que biau chanter anuie : Or m’estuet brief voie tenir ; A mon propos m’estuet venir. Escoutez donc, ne fètes noise : Si orrez jà, s’il ne vous poise, Les miracles apers et biaus Que cele sainte Élysabiaus Fist à sa vie et à sa mort. Ainz puis meillor dame ne mort La mort qu’ele vint celi mordre, Que Dieu servir se vout amordre.
Ne tint mie trop le cors chier : Avant se lessast escorcier Qu’au cors féist sa volenté, Tant ot le cuer à Dieu planté.
En .iiij. pars est devisiée Sa vie, qui tant est proisiée. La première partie dist Les oevres qu’en sa vie fist : Comment à Dieu servir aprist Jusques lors qu’ele mari prist, Comment se tint et nète et monde. Or dit la partie seconde Comment fu preude fame et sage Puisqu’ele entra en mariage. La tierce partie devise En quel manière et en quel guise Vesqui puis la mort son seignor, Qui tant la tint à grant honor, Tant que par grant dévocion Prist l’abit de relegion. Ne vous vueil pas fère lonc conte : La quarte partie raconte Comment cele qui tel fin a Sa vie en l’ordre defina. Puis orrez en la fin du livre, Se Jhésu-Criz santé me livre, Miracles une finité, Que cil de sa voisinité Qui furent créable et preudomme
Provèrent à la cort de Romme.
Mult est musars qui Dieu ne croit Et cil mauvès qui se recroit De celui Seignor criembre et croire Qui nule foiz ne set recroire D’acroistre cels qui en lui croient ; Dont sont cil fol qui se recroient, Qu’au Créator merci ne crient. Cil qui de cuer vers lui s’escrient, S’il ont el créator créance, Endroit de moi, je croi en ce Que lor lermes, lor plor, lor criz, Ou David ment et ses escriz, Seront en joie converti ; Et cil seront acuiverti Qu’adès acroient sor leur piaus, Quar li paiers n’ert mie biaus. Ceste dame, qui en Dieu crut, Qui sor ses piaus guères n’acrut, Se dut bien vers Dieu apaier, Quar de légier le pot paier.
Or, dit l’estoire ci endroit, V. anz avoit d’aage droit Elysabel, la Dieu amie, Qui fille ert au roi de Hongrie, Quant à bien fère commença.
Dès les .v. ans et puis en çà, Ot avec li une pucèle. Gente de cors et jone et bèle Et virge estoit, et monde et nète : Pucèle, non, mès pucelète. Avoec li fu por li esbatre : L’une ot .v. anz, et l’autre iv. A cele virge fu requis Et bien encerchié et enquis, Qu’avoec la dame avoit esté Et maint yver et maint esté, Qu’ele déist tout le couvaine Comment la dame se demaine. Cele jura et dist après : « Or, escoutez ; traiez-vous près ; S’orrez, dist-ele, de celi Qu’à Dieu et au siècle abeli. Je vous di deseur ma créance Que ceste dame dès enfance Si mist toute s’entencion En Dieu et en rélegion ; Là fu ses droiz entendemenz, Ses geus et ses esbatemenz. Quant dès lors que .v. anz n’avoit (Je ne sai se lettres savoit) Portoit .i. sautier à l’église Si com por dire son servise. Lez l’autel voloit demorer Si com s’ele déust ourer.
Afflictions fesoit-el toutes A nuz genouz et à nus coutes ; Au pavement joingnoit sa bouche ; N’i savoit nul vilain reprouche.
« Li enfant qu’avoec li estoient I. geu soventes foiz fesoient, Si com de saillir à .i. pié ; Et cele par grant amistié Si s’enfuioit vers la chapele, Et lessoit chascune pucèle, Si com s’adès déust saillir, Quant à l’entrer devoit faillir, Tant avoit cuer fin et entier Que por Dieu besoit le sentier. Sachiez jà ne fust en cel lieu, S’ele jouast à quelque gieu, Que s’espérance et sa mémoire Ne fust à Dieu, le Roi de gloire ; Quar se li cors juoit là fuer, A Dieu avoit fichié le cuer. Ainsi juoit sanz cuer li cors : Li uns à Dieu, l’autre là fors ; Assez avoit de geu en aus. Un geu que l’on dit des aniaus, A quoi l’en gaaingne et pert, Savoit-ele tout en apert ; A ce geu gaaingnoit sovent, Et si départoit par couvent Aus povres pucèles meisme
De trestout son gaaing la disme. Cele qui son don recevoit Par covent fet dire devoit La patre nostre et le salu La dame qui tant a valu.
« A ce geu mult s’agenoilloit ; Couvertement les mains joingnoit, Et disoit : Ave, Maria, De chief en chief ce qu’il i a. A aucune des puceletes Disoit : « Je vueil lez moi te metes, Si te vueil proier et requerre Que nous mesurons à la terre, Quar de savoir sui mult engrant Laquel de nous .ij. est plus grant. » Si n’avoit de mesurer cure : Por li couvrir, par la mesure Voloit que plus de bien féist Et plus de proières déist.
« Encor vous di-je de rechief, Por ce que saint Jehan en chief Est garde de toute chasté, Que la seue ne fust gastée ; Por ce i ot-el s’amor mise Et son cuer mis en son servise. Celui évangelistre amoit ; Après Dieu seignor le clamoit. S’on li demandoit por celui Ele n’escondisoit nului : Celui servi, celui ama ;
Après Dieu son cors et s’âme a Mis à celui du tout en garde : Ne fist pas que fole musarde. Se l’en li éust chose fète Dont ele fust en iror trète, Por saint Jehan l’evangelistre, Son droit mestre et son droit menistre, Li estoit du tout pardoné Que jà puis n’en fust mot soné. Encor vous di s’il avenist Qu’aler gésir la convenist, S’ele n’éust assez prié Dieu et de cuer regracié, Ele prioit en son lit tant Que mult s’i aloit délitant. Après vous di en briez paroles, En geus, en festes, en caroles Et à quanqu’enfant doit plère, Si com se n’en éust que fère, Lessoit-ele, sachiez sans doute ; Quar ne prisoit guères tel route Envers l’ami c’on doit amer, En qui amor n’a point d’amer.
« Aus festes et aus diemanches Ne metoit ganz, ne vestoit manches Tant que midis estoit passez ; Et autres veus fesoit assez Dont anuis seroit à retrère, Et j’ai mult autre chose à fère.
Ainsi vesqui en sa jonece. Assez ot anui et destrece Ainçois qu’ele fust mariée, Quar à norrir estoit livrée Aus plus granz seignors de l’empire De toutes genz estoit la pire Qui fust en la maison son père. Dure gent i ot et amère Envers li plus qu’il ne devoient : Par envie mult li grevoient, Tant i avoit venin et fiel. « Ceste prendra la grue au ciel, Fesoient-il, par ataïne, » Tant avoient à li haïne Por ce c’onestement vivoit ; Et li faus envieus qui voit Honeste gent d’oneste vie A toz jors d’aus grever envie.
« Quant que son seignor éust Ne que de l’avoir riens séust Fors, ainsi com la gent devine, Cil qui savoient le couvine Son seignor li blasmoient souvant, Et li aloient reprovant Ce que il la voloit jà prendre. Se il li péussent desfendre Il li éussent desfendu Que jà n’i éust entendu ; Et disoient si conseillier :
« Nous nous poons mult merveillier Que béguins volez devenir ; Ne vous en poez plus tenir ! C’est folie qui vous enhète. » Volontiers l’eussent soustrète Et menée en aucun manoir. Quant il virent que remanoir Ne porroit mès, c’est la parclose, Et li éussent fet tel chose Dont ele perdist son douaire, Et s’en reperast au repaire Son père dont ele ert issue ; Mès Diex l’en a bien desfendue, Quar celui que Diex prent en cure Nus ne li puet grever ne nuire. Or avez oïe s’enfance Toute, fet cele, sanz doutance. »
— « Bele suer, combien puet avoir Que vous poez apercevoir Qu’avoec li conversé avez ? Dites-le-nous se vous savez, » Firent cil qui firent l’essai. « Seignor, dist-ele, je ne sai ; Je di por voir, non pas devin, Dès lors qu’avoec madame ving Iij. anz avoie et ele .v. Dès lors i ai esté ainsinc Tant qu’ele vesti cote grise ; Tant vous en di, plus n’en devise, C’est-à-dire l’abit de l’ordre Qu’à tel amors se vout amordre. »
Piez poudreus et penssée vole Et œil qui par cinier parole Sont .iij. choses, tout sanz doutance, Dont je n’ai pas bone espérance, Ne nus preudom ne doit avoir ; Quar par ces .iij. puet l’en savoir Qui à droit sen le remenant, Qui lors va celui reprenant, Et qui à bien fère l’ensaigne ; Si vaut autant com batre Saine : Tout est perdu quanqu’on li monstre. Dites-li bien, il fera contre, Quar il cuideroit estre pris S’il avoit à bien fère apris. Ne vaut noient ; li cuers aprent, Li cuers enseigne et se repent, Au cuer va tout. Qui a bon cuer Les oevres monstre par defuer : Li mauvès cuers fet mauvès homme. La preude fame et le preudomme Fet li bons cuers, je n’en dout mie. Ceste qui à Dieu fu amie Et qui à Dieu se vout doner Ne s’en fist guères sermoner. Sa serve fu ; bien le servi ; Par bien servir le déservi. Li bons serjanz qui de cuers sert En bien servir l’amor désert De son seignor por bien servir. Qui ne se voudra asservir,
Je lo l’amor de Dieu déserve Quels que il soit, ou sers ou serve, Quar qui de cuer le servira Bien sachiez qu’il déservira Par qoi l’âme de lui ert franche : Ci n’a mestier, fuie ne ganche.
Elysabel ot droit aage D’avoir l’ordre de mariage Que fame pert non de pucèle. De ceste qui dame novèle Est orendroit vous vueil retrère. Or entendez de son afère : Li preudomme orent mult grant cure De savoir la vérité pure De la sainte vie de ceste ; Mult en furent en mainte enqueste.
Ysentruz, qui fu veve fame, Relegieuse et bone dame, Fu avoec li .v. anz, ce croi, De son consel, de son secroi, Au vivant Loys landegrave. Après i fu la dame veve,
Puis que Loys fu trespassez, I. an entier et plus assez Tant que se fu en l’ordre mise. Des enquereors fu requise Ysentruz de dire le voir ; Jurer l’estut par estavoir. Ysentruz fist son serement, Et puis si dist apertement A son pooir la vérité : « Humble, plaine de charité Est mult Elysabel, fet-ele ; Jà ne querroit de la chapele Yssir ; jà ne querroit qu’orer Et en oroison demorer. Mult murmurent ses chamberières Que jamès ne querroit arrières Venir du moustier, ce lor samble ; Mès coiement d’entr’eles s’emble, Et va Dieu proier en amblant. Jamès ne verrez sa samblant ; Quant plus ert en grant seignorie, Et plus ert amée et chiérie ; Lors avoit-ele .i. mendiant, Qu’ele n’alast Dieu oubliant, Qui n’avoit pas la teste saine ; Ainz vous di qu’il l’avoit si plaine D’une diverse maladie Que n’est pas droiz que je la die (Sanz nommer la poez entendre), Que nus n’i osast la main tendre. Celui nétioit et mondoit, Celui lavoit, celui tondoit ;
Plus li fesoit que vous diroie, Que dire ne vous oseroie. En son vergier menoit celui Por ce que ne véist nului Et que nus hom ne la véist, Et s’aucune la repréist Et ele ne savoit que dire, Si prenoit par amors à rire.
« Entor li avoit .i. preudhomme Que chascuns mestre Corras nomme De Mapur, qui obédiance Li fist fère par l’otriance De son seignor : or soit séu De qoi l’obédience fu : Qui le voudra savoir se l’sache. En l’abéie d’Ysenache Qui est de sainte Katherine, Voua de penssée enterine A entrer, ce trovons el livre, Se son seignor pooit sorvivre ; Puis après li fist estrangier Toute la viande à mengier Dont ele pensse ne devine Qui soit venue de rapine ; Et de ce se garda si bien Qu’onques n’i mesprist de rien ; Quar quant la viande venoit De leu qu’ele soupeçonoit Et lez son seignor assise ière,
Si déissiez à sa manière Qu’ele menjast (ce n’est pas fable) Plus que nus qui fust à la table ; Ce de mengier n’esconsdisoit, Que çà et là le pain brisoit.
« Or savoient ices novèles Iiij. sanz plus de ses damoisèles. Son seignor dient en apert Que il s’âme détruit et pert, Et que jamès n’ert absolue De mangier viande tolue. Il lor respont : « Forment me griève, Mès ne voi comment j’en achiève, Et sachiez je m’en garderoie Se les paroles ne doutoie. Si en faz ce que fère doi, Ma gent me monsterront au doi : Mès bien vous di certainement, Se je puis vivre longuement, Sor toute rien que je propose Moi amender de ceste chose. »
« Quant de droite rente venoit La viande, si la prenoit, Ou des biens de son droit doaire ; D’autres n’avoit-ele que faire. De cels menjue, de cels use, Et se cil li faillent, si muse
Et ele et toute sa mesnie. Ez vous sa vie desresnie ; Mès aus plus granz seignors mandoit Ou en présent lor demandoit Qu’il li donaissent de lor biens, S’on ne trovast à vendre riens ; Quar de droite rente estoit cort Li biens qui venoit à la cort ; Et ele avoit bien entendu Que li mestres ot desfendu.
« Assez sovent menjaissent bien Mult volentiers ele et li sien Du pain se assez en éussent, Que sanz doute mengier péussent ; Et à la table endroit de soi Avoit sovent et fain et soi, Et s’avoit-il mult à la table Bone viande et bien metable, Mès tout adès redoute et pensse Que ce ne soit sor sa desfensse.
« Une foiz ert à table assise Où assez ot viande mise De qoi, sauve sa consciance, Ne pot penre sa soustenance Fors d’un présent qui fu venuz Où il ot .v. oisiaus menuz. De cels menja, mès ce fu pou, Qu’ele douta devers saint Pou
Ne venist lendemain viande. Les .iii. à garder en commande ; De cels menja mult volentiers Et en vesqui .iii. jors entiers : A chascun menga la moitié. Assez avoit plus grant pitié De sa mesnie que de li, Quar chascun jor véoit se li Mengiers fust prest pou en prissent, Quel que fain que il soustenissent.
« Aus vilains viande rouvoit, Et s’ele honeste la trovoit, Si disoit : « Mengiez, de par Dé, Que Diex nous a bien regardé. » Une foiz se fu atornée Por chevauchier une jornée, Là où ses sires devoit estre. Bien lor fu viande à senestre, Que il osaissent par droit prendre Sanz els mesfère ne mesprendre, Fors que pain noir, dur et hasle, Tout muisi et tout très sale. Onques plus n’orent que je di ; Et si fu à .i. samedi Qu’il estoient tuit géun. N’orent pois ne autre léun : Cel jor lor pot dire la geule : « Cui avient une n’avient seule. »
« Durs fu li pains et crouste et mie : Li dui n’en menjaissent demie
Se le jor mengier en déussent, Se il atendri ne l’éussent ; Mès sanz faille atendrir le firent En ève chaude où il le mirent. Après ce digner povre et gaste, Que l’en ot du pain dur paste Par l’ève chaude où il fu mis, Se sont-il d’errer entremis. N’orent mestier de desferrer Que puis les covint-il errer Tels .viij. liues que, par droit conte, L’une de là, .ij. de çà monte.
« Assez parlèrent maintes boches Et distrent mult de tels reproches Qui ne furent ne bel ne gent : Si n’èrent pas estrange gent, Mès de lor genz de lor ostel, Et dient c’onques mès n’ot tel Mari dame com ceste-là : Chascuns le dit, nus ne l’ cela.
« Jamès ne li fust nus anuiz En relever toz jors de nuiz Por aler à l’église orer ; Et tant i voloit demorer Que nus pensser ne l’oseroit. Du dire folie seroit ; Mult sovent li disoit ses sires : « Dame, vaudroit i riens li dires ; Je dout mult que mal ne vous face ; Cil qui n’a de repos espasse,
Cui adès covient endurer, Je vous di qu’il ne puet durer. » Mult prioit à ses damoiseles, A toutes ensamble que eles L’esveillassent chascun matin : Ne lor parloit autre latin. Par le pié se fesoit tirer ; Quar mult doutoit de fère irer Son seignor et de l’esveillier ; Et il fesoit de sommeillier Tel foiz samblant que il veilloit Que que l’en la dame esveilloit. »
Dist Ysentruz : « Quant je voloie Li esveillier, et je venoie A son lit, li par le pié prendre, Et je voloie la main tendre Au pié ma dame, et j’esveilloie Mon seignor que son pié tenoie, Il retraioit à lui son pié Et le souffroit par amistié. Sor .i. tapiz devant son lit Dormoit sovent à grant délit Par la grant plenté de proières Que Diex amoit et tenoit chières.
Quant du dormir estoit reprise Devant son lit en itel guise, Si respondoit com dame sage : Je vueil que la char ait domage, En ce qu’ele souffrir ne puet A fère ce qu’à l’âme estuet. »
Quant son seignor lessoit dormant, En une chambre coiemant Se fesoit batre à ses bajasses Tant que de batre estoient lasses ; Quant ç’avoit fet par grant désir, Plus liement venoit gésir. Chascun jor en la quarantaine Et une foiz en la semaine La batoient, ce vous redi, En charnage, le vendredi.
Ainsinc souffroit ceste moleste : Devant gent fesoit joie et feste ; Quant ses sires n’i estoit pas, Si n’estoit pas la chose à gas. En jéuner et en veillier, En orer, ou cors traveillier, Estoit-ele si ententive Qu’à granz merveilles estoit vive. Ainsinc vivoit et nuit et jor Com dame qui est sanz seignor. Si estoit débonère et simple ; Bèle robe ne bèle guimple Ne metoit pas, mès la plus sale Tant que l’en menjoit en la sale ; Et si estoit la haire mise Emprès la char soz la chemise ; Et de robe estoit par defors Mult gentiment vestuz li cors. Lors péust l’en dire, ce cuit :
« N’est pas tout or quanqu’il reluist. »
Lors estoit parée et vestue Que ele savoit la venue Que son seignor devoit venir, Ne mie por plus chier tenir Le cors, ce sachiez bien de voir, Ainz poez bien apercevoir Que ce por son seignor fesoit Et que por ce miex li plesoit. A ses séculières voisines, Par jeûnes et par desciplines, Enseignoit à fuir le siècle Qui ne va pas à droite riègle, Et que chascuns devroit haïr Qui ne vaudroit s’âme trahir. Les caroles lor dévéoit Et toz les geus qu’ele véoit Qui l’âme puéent coroucier ; Mult les amast à adrecier Et honeste vie mener Par les bons examples doner.
Quant les borgoises du chastel, Affublées de lor mantel. Aloient d’un enfant à la messe, Chascune aloit comme comtesse Mult bien parée à grant devise : Ainsinc aloient à l’église ; Mès ele i aloit autrement, Quar ele i aloit povrement
Vestue et toute deschaucie. Par les boes de la chaucie Descendoit du chastel aval Sanz demander cher ne cheval. Son enfant en son braz venoit, Et sa chandoile ardant tenoit. Tout ce metoit desor l’autel, Et .i. aignel trestout autel Com Nostre-Dame fist au Temple ; De ce prist-ele à li example. En l’onor Dieu et Nostre-Dame Donoit à une povre fame La robe qu’ele avoit vestue Quant de messe estoit revenue.
Mult ert la dame en oroisons, Tant com duroient rouvoisons, Qu’entre les fames de la vile (Ne cuidiez pas que ce soit guile) Se muçoit por aler à viau. Lors avoit-ele son aviau Quant tele ouvraingne pooit fère : Jamès ne li péust desplère.
Filer fesoit por fère toile ; N’est pas reson que je vous çoile Qu’ele en fesoit quant fète estoit : Frères Menors en revestoit Et les autres qui de poverte Trovoient trop la porte ouverte. Que vous iroie-je aloingnant,
Ne mes paroles porloignant ? Toz biens à fère li plesoit : Les mors ensevelir fesoit.
S’aucun povre oïst esmaier Qui déist : « Je ne puis paier ; Je ne sai quel conseil g’i mète, » Ele paioit por lui la dète. Si ne li pooit abelir S’on fesoit povre ensevelir Qu’il en portast nueve chemise ; La viez li estoit el dos mise Et la nueve por Dieu donée : Si estoit la chose ordenée. Encor vous di, seignor, après, Où que ce fust ou loin ou près, Aloit les malades véoir, Et delez lor lit asséoir ; Jà si ne fut la meson orde ; Tant ot en lui miséricorde Que ne redoutoit nule ordure, Car d’aus aidier avoit grant cure. Mirgesse lor estoit et mère, Quar n’estoit pas mirgesse amère Qui prent l’argent et si s’en torne, Queque li malade séjorne ; Ainçois ouvroit de son mestier Et i metoit le cuer entier. Se li cors ert en guerredon, L’âme en atendoit guerre don.
Mestre Corras, por sermoner Et por bons examples doner, Voloit aler parmi la terre : S’envoia cele dame querre. Cele c’une dame atendoit De là aler se desfendoit, Quar c’estoit une grant marchise ; Si ne vousist en nule guise C’on ne la trovast en meson, C’on n’en déist fole reson. Por ce li fust de l’aler grief, Et cil la manda de rechief, Que sor obédience viengne, Que nule riens ne la détiengne.
Quant d’obédience parla, Et la dame cele part là S’en ala sanz sa compaignie, S’ele en déust estre honie ; Merci cria de son mesfet Et de l’iror qu’il li ot fet. Ses compaignes furent batues Sanz plus de chemises vestues Por le demorer qu’eles firent Puis que son messagier oïrent. Or fu jadis en .i. termine Que il estoit mult grant famine : Landegrave, qui preudom ière Et qui l’amor Dieu avoit chière, Envoia com preudom loiaus De ses granches espéciaus Tout le gaaignage as Strémone,
Sanz ce que nus ne l’en sermone, Por départir aus povres genz. Mult ert li dons et biaus et genz ; Quar povres qui ert à séjor De s’ausmone passoit le jor. A Watebert demoroit lors, .I. chastel de la vile fors : Léenz a une grant meson Qui lors estoit en la seson Plaine d’enfermes et d’enfers : Assez estoit griez cis enfers.
Cil ne pooit pas tant attendre Cele eure à qoi l’en soloit rendre Aus povres l’aumosne commune, Mès jà ni éust un ne une Qu’il ne véist chascun par soi : Cil n’avoient ne fain ne soi. Cels sermonoit Elysabiaus ; Les moz lor disoit douz et biaus De pascience et de salu Qui lor à aus âmes valu. Mult issoit sovent grant puor De lor robes por la suor, Si que souffrir ne le pooient Celes qui avoec li estoient ; Mès ele le souffroit si bien Que jamès ne li grevast rien ; Ainz les couchoit et les levoit, Que nule riens ne li grevoit,
Et lor nétioit nez et bouche, S’on l’en déust fère reprouche.
Là furent de par li venu Petit enfant et povre et nu Qu’ele-méisme fist venir ; Qui les li véist chier tenir, Baignier, couchier, lever et pestre, Il la tenist à bone mestre. Ne lor estoit dure n’amère : Li enfant l’apeloient mère ; A cels aloit-ele environ, Cels metoit-ele en son giron.
A cel tens et à celui terme .Iij. manières de gent enferme Ot-ele lors à gouverner Que toz li covint yverner, Et cil qui plus estoit haitiez Ne se soustenoit sor ses piez. Mauvès i ot, et si ot pires, Et très mauvès. C’est granz martyres. Des .ij. ai dit qu’ele en fesoit, Comment ele les aaisoit : Des autres vous vueil dire après. Cels voloit avoir de li près Devant le chastel, lez la porte, Là où ele-méisme porte Ce qui à table lor remaint. Si lor espargnoit-ele maint Bon morsel qu’ele menjast bien : Ce fesoit et ele et li sien.
A la table lor fu remis Uns poz qui n’estoit pas demis De vin ; si lor porta à boivre : Si pou i ot, ne l’os mentoivre, Mès Diex, à cui riens n’est celé, Cui tuit secré sont révélé, A cui nul cuer ne sont couvert, I ouvra si à découvert Que chascuns but tant comme il pot Et s’en remest autant ou pot, Quant chascun ot assez béu, Comme au commencier ot éu.
Je di por voir, non pas devine, Moisson de semence devine Moissonna en itel manière Tant que moissons entra plenière. Toz cels qui se porent lever Sanz els trop durement grever Revesti de lange et de linge La bone dame de Turinge. A chascun dona sa faucille, Por ce quant l’en les blez faucille Povres qui ne va faucillier Ne se porroit plus avillier S’il est tels que faucillier puisse ; Quar il n’est nus qui oiseus truise Lors, clerc, ne lai, ne escuier, Que il ne le doie huier.
Ainz que ses sires rendist âme, Qu’ele estoit de Turinge dame,
Fesoit merveilles à oïr ; Que lors la vissiez esjoïr Et de feste fère enrainie Qu’ele ert à privée mesnie Sanz compaigne d’estrange gent, Ne demandoit pas le plus gent Mantel qui fust dedenz sa chambre, Si com l’estoire me remambre, Mès le plus vil et le plus sale : Ainsinc aloit parmi la sale, Et bien disoit à bouche ouverte : « Quant je serai en grant poverte Ainsinc serai mès tout sanz doute. » Puis ot-ele povreté toute, Et bien prophétiza le puis : De povreté où chéi puis, Si com vous orrez après dire, Se vos entendez la matire.
Toz jors à la çaine par rente, Ne cuidiez pas que je vous mente, Fesoit la dame .i. grant mandé Là où li povre èrent mandé Que la dame entor li savoit ; A trestoz cels lor piez lavoit Et besoit après essuier. Jà ne li péust anuier ; Et puis fesoit mésiaus venir, Qui lors l’en véist convenir, Laver les piez, besier les mains,
Et trestout ce estoit du mains ; Quar avoec aus se voloit seoir, Et les voloit ou vis véoir. Lors sermonoit en tel manière : « Mult devez bien à bèle chière, Biau seignor, souffrir ce martire ; N’en devez duel avoir ne ire, Qu’endroit de moi ai la créance, Se vous prenez en paciance Cest enfer qu’en cest siècle avez, Ne se Dieu mercier savez, De l’autre enfer serez tuit cuite : Or sachiez ci a grant mérite. »
Ainsinc la dame sermonoit, Et puis après si lor donoit A boivre et à mangier et robe, Que ne les servoit d’autre lobe. Se j’estoie bons escrivains Ainz seroie d’escrire vains Que j’éusse dit la moitié De l’amor et de l’amistié Qu’à Dieu monstroit et jor et nuit. Et je dout qu’il ne vous anuit. Or a la dame ainsinc vescu Que de sa vie a fet escu Por s’âme desfendre et couvrir Et por saint paradis ouvrir Envers li après son decès. Pou en verrez jamès de ces Qui facent autant por lor âme. Ainsinc vesqui la bone dame
Tant com ses sires fu en vie. Or orrez la tierce partie Qui parole de sa vevée, Où èle fu forment grevée.
Ces .ij. dames qui juré orent, Qui la vie à la dame sorent, S’acordèrent si bien ensamble Que l’une reson l’autre samble. Par qoi cil qui l’enqueste firent Mult durement s’en esjoïrent ; Et ces .ij. avoient véue La bone vie et connéue Que ceste dame avoit menée Qui tant fu et sage et senée.
Bons ouvriers est qui ne se lasse : Itels ouvriers toz autres passe. Qui porroit trover tel ouvrier, Mult i auroit bon recouvrier, Et mult est bons à metre en œvre Bons ouvriers qui sanz lasser oevre. Cest ouvrier vous vueil descouvrir ; Por l’ouvrier vueil la bouche ouvrir : Li bons cuers qui Dieu doute et aime, Et la bouche qui le réclaime, Et li cors qui les oevres fet Et en paroles et en fet : Ces .ij. choses mises ensamble, C’est li ouvriers, si com moi samble ;
C’est cil qui Dieu sert et aeure, C’est li labors que il labeure : Ceste dame tele œvre ouvra ; Bons ouvriers fu, bien s’aouvra.
La mort, qui fet à son passage Passer chascun, et fol et sage, I fet ci passer landegrave. La dame remaint dame veve ; Dame, non pas, mès povre fame, Que petit doutèrent lor âme Li chevalier d’iluec entor. Fors du chastel et de la tor La getent, et de son douaire ; Ne li lessent en nul repaire A qu’ele se puisse acouper, Ne penre repast ne souper. Li frères son seignor vivoit, Qui jones hom ert, et si voit L’outrage que l’en sa suer fet, C’onques n’amenda ce forfet. Or a quanques demandé a, Or a ce à qu’ele béa, Or a-ele sa volonté Puisqu’ele chiet en orfenté ; C’est ce qu’ele onques plus prisa,
C’est ce qu’à Dieu plus requis a ; Et por ce dist ci Rustebués : « Qui à bués bée si a bués. »
La dame est du chastel issue ; En la cité s’en est venue Chiez .i. tavernier en la cort, Et la tavernière l’acort, Et li dist : « Dame, bien viegniez ! » Li taverniers, bien enseigniez, Li dist : « Dame, venez séoir : Pieçà mès ne vous poi véoir. » — « Or est mestiers que l’en me voie : L’en m’a tolu quanques j’avoie, Dist la bone dame en plorant : De ce vois-je Dieu aorant. » Ainsinc jut la nuit en l’ostel, C’onques mès dame ne l’ot tel ; Mès li gésirs petit li griève. D’entor la mienuit se liève ; Si ala oïr les matines Aus Cordeliers ; mès ses voisines. N’i aloient pas à tele eure. Mult mercie Dieu et aeure De ceste tribulacion, Et par mult grant dévocion Pria toz les Frères Meneurs Grâces rendissent des honeurs A Dieu que il li avoit fètes Et de ce qu’il li a soutrètes.
De grant charge l’a deschargie, Quar qui richièce a en chargie, L’âme est chargie d’une charge Dont trop à envis se décharge, Que mult s’i délite la char : Tel charge fet le large eschar ; Qui de tel charge est deschargiez, Si ne met pas en sa char giez ; Li maufez, por l’âme enchargier, Ne se vout pas cele enchargier ; De tel charge ainz la descharga : Mise jus toute la charge a. Or la repraingne qui se viaut, Chargiez ne puet voler en haut,
A lendemain, sachiez de voir, Que nus ne l’osa recevoir En son hostel por herbergier ; Ainz mena chiés .i. sien bergier Ses enfanz et ses damoisèles. Or i a plus dures novèles, Qu’il fist si froit que là dedenz Firent tuit martiaus de lor denz ; La froidure lor fu destroite, Et la meson estoit estroite. Li bachelers, il et sa fame, S’en issirent fors por lor dame. Dist la dame : « Se je véisse Nostre oste, grâces li rendisse De ce qu’il nous a ostelez. »
Mès li osteus n’est guères lez. A lendemain est revenue A l’ostel dont ele ert issue ; Mès nus des hommes son seignor Ne li porte foi ne honor : Chascuns du pis qu’il puet li fet Sanz ce que riens n’i a mesfet. Chiés les parenz de par le père, Ne sai chiés cousins ou chiés frère, Ses enfanz norrir envoia : Cele remest qui Dieu proia.
Une foiz aloit à l’église Por escouter le Dieu servise ; Si passoit une estroite rue : Contre li se r’est embatue Une viellete qui venoit, Cui ele s’ausmone donnoit. Mult avoit en la rue fange, Si fu la voie mult estrange ; De pierres i ot .i. passage. La viellete, qui pou fu sage, Jeta la dame toute enverse En cele grant boe diverse. La dame d’iluec se leva, Desvesti soi, si se lava, Et rist assez de l’aventure Et de la vielle et de l’ordure. Petit menja et petit but,
Que la maladie li nut, Où ele ot grant pièce géu. Sus se leva, si a véu Lez li une fenestre grant ; Cele, qui d’orer fu engrant, Mist son chief fors par la fenestre Por gracier le Roi célestre. Quant les iex clot, longuement pleure, Longuement en ce plor demeure, Et quant les iex vers le ciel oevre, Le plorer pert, joie recuevre ; Et mena ainsinc tele vie Jusqu’endroit l’eure de complie : A iex clos, plaine de tristèce, A l’ouvrir recuevre leèce. Puis dist la dame : « Ha ! Rois de gloire, Puisqu’avoir me veus en mémoire, Ensamble o toi sanz départir Estre vueil ; et tu repartir Me vueilles, sire, de ton règne Et de t’amor, qui partout règne. »
Ysentruz, qui plus fu s’amie Que nule de sa compaignie, Li dist : « Dame, à cui avez tant Dit ces paroles que j’entent ? » Sainte Élysabiaus li respont Et les paroles li despont ; Son secré li a descouvert, Et dist : « Je vi le ciel ouvert,
Et vi Dieu vers moi enclinier, Qui nului ne veut engingnier. Conforter me vint du torment Et de l’angoisse qui forment M’avoit tenu jusc’orendroit. En cel point et en cel endroit Que le ciel vi, si fui en joie ; Quant les iex d’autre part tornoie, Lors si me convenoit plorer Et la grant joie demorer. »
Or avint en celui termine De la dame de bonne orine, C’une seue tante abéesse De ce païs fu mult engresse C’uns siens frères, cui ele ert nièce, La méist chiés li une pièce, Si com tel dame, à grant honor, Jusqu’ele éust autre seignor ; Évesque estoit d’un païs Vers cele Hongrie laïs. Celes qu’avoec la dame estoient, Qui chastée vouée avoient, Orent grant paor de s’alée, Et qu’ele ne fust mariée ; Et la dame les reconforte, Et dist : « Miex voudroie estre morte Qu’avoir ma foi vers Dieu mentie, Vers qui je me sui assentie A estre sa fame espousée. Tels resons ne sont que rousée : Ne vous en devez desconfire :
Toutes resons se lessent dire. Sachiez, se mon oncle m’esforce Que je preingne mari à force, Je m’enfuirai en aucun leu Où je me ferai .i. tel geu Que je me coperai le nez : S’ert li mariage remez, Qu’il n’ert lors nus hom qui ait cure De si desfete créature. »
Cil siens oncles la fist mener A .i. chastel, tant qu’assener La péust à aucun preudomme ; Et vous savez (ce est la somme) D’amer Dieu fist semblant et chière ; Si n’en fu fausse ne doublière. Dementières qu’en tel torment Estoit dementanz si forment, Vint uns messages qui aporte Noveles, et hurte à la porte, Qu’en son pays l’estuet errer Les os son seignor enterrer C’on aporte d’outre-mer. Cele qui tant le pot amer Rendi grâces à Dieu le père Et à la seue douce mère De ce qu’ainsinc l’a conseillié. De l’errer s’est apareillié : Vint où li vavassor l’atendent, Qui les os enterrer commandent En .i. cloistre d’une abéie. Or ait Diex l’âme en sa baillie.
Landegrave fu mis en terre. La dame pristrent à requerre Qu’ele à Turinge s’en viengne. Il atornèrent sa besoingne De son douaire en itel guise Com la droiture le devise. Dist l’évesque : « Ele i ira, Mès que chascuns m’afiera Que son douaire li rendrez Tantost qu’à Turinge vendrez. » Mès pou prisa douaire et don ; Si qu’arriers s’en vint à bandon Au leu dont ele estoit issue ; Mès pou i est arestéue Quant ses mestres par estovoir, Mestre Corras, l’en fist movoir. De son douaire estoit la vile Et li chastiaus (ce n’est pas guile), Mès avoir n’i pot remanance, Qu’ele i ière sor la pesance De cels qui aidier li devoient, Et il à force l’i grevoient. Issi s’en, qu’issir l’en covint : A une vilète s’en vint ; Si entra en une meson Qui n’estoit pas mult de seson : Par les paroiz estoit ouverte Et par deseure descouverte. Fols est qui por tel leu s’orgueille ; Assez i pléust, se la feuille Des arbres n’en ostast la pluie : S’à pluie moille, à chaut essuie.
N’i menjue saumon ne trute, Barbiau, ne luz la bien estrute ; Du pain menjue volontiers, Non pas tant com li est mestiers : Ne li chalut du seureplus. Ausi fu comme en .i. reclus Et sa gent si com gent recluse ; N’est pas droiz que Diex les refuse, Li chauz, li venz et la fumée I estoit bien acoustumée : Ce les grevoit aus iex forment Et les metoit en grief torment ; Nequedent ses mains en tendoit Vers Dieu, et grâces l’en rendoit. D’iluec s’en ala à Mapur, Une meson fete de mur Et de boe et de viez mesrien Si viels que il ne vaut mès rien. Iluecques mult i demora ; Dieu i servi et aora. A la bone dame donèrent Ij. mile mars ; à tant finèrent De son douaire si ami ; Ainz n’en retint marc ne demi : Tout départi aus povres genz ; Ainsi s’en ala li argenz.
Or li furent remez encor Robes, vessel d’argent et d’or, Et dras de soie à or batuz.
Si fu li orguex abatuz C’onques nul n’en vout retenir : A Dieu en lessa convenir. El non du Père espérital Fonda iluec .i. hospital ; Iluec couchoit à grant honor Mult de povres Nostre Seignor. A boivre, à mengier lor donoit, Tout le sien i abandonoit. De ses amis en fu blasmée, Et lédengie et mésamée, Et clamée fole et musarde, Por ce que les povres regarde. Quant tels choses pooit oïr, Riens ne l’ pooit plus esjoïr. En paine, en tribulacion Et en sa grant temptacion, La conforta, ce dist l’estoire, Après Dieu le pape Grigoire, Qui par lettres la saluoit Et mult d’escriz li envoioit Où mult avoit enseignement Por qu’ele vesquist chastement, Examples de sainz et de saintes Et de douces paroles maintes ; Et li prometoit à avoir Avoec tout ce .i. douz avoir : C’est la joie de paradis, Que li saint conquistrent jadis. S’ele vousist greignor avoir, Grant seignorie et grant avoir Éust éu plus que devant :
Tout ne prise .i. trespas de vant.
Mestre Corras bien li sermone ; Temporels chose ne foisone : Tost est passé du soir au main ; Tels richeces c’on a en main Ainsinc s’en vont comme eles vienent, Que l’en ne set qu’eles devienent. L’amor Dieu ot si ou cuer, Toutes tels choses geta fuer. Des diz au mestre li souvint, Si que par force li convint Enfanz et richece oublier Et seignorie et marier. Lors dist-ele à ses chamberières : « Diex a oïes mes proières ; Seignorie que j’aie éue Ne pris pas .i. rain de ségue ; Mes enfanz aim pou plus d’ainsins Que les enfanz à mes voisins ; A Dieu les doing, à Dieu les lais : Face-en son plesir désormais. En despiz, en destractions, En autres tribulacions, Sachiez, de voir, tant m’i délite Que la joie n’est pas petite. Je n’aim fors Dieu tant seulement, Mon créator, mon sauvement. »
Mestre Corras mult la tençoit.
Por ce que plus la tormentoit, Li ostoit d’entor li la gent Dont plus li estoit bel et gent. Ce fist por li plus tormenter Et por li fère gaimenter. Dist Ysentruz : « Por ce que plus M’amoit que tout le seureplus, Me mist-il fors de la meson, Et se n’i sot autre reson Fors li grever et anoier, Et por croistre le Dieu loier Par cele tribulacion, Ès vous toute s’entencion. Sa compaigne qui dès enfance Ot fet avoec li pénitance Li osta, si que de nous .ij. Li engreignoit toz jors li deuls. Por nous .ij. mult sovent ploroit Por ce que sanz nous demoroit. Que vous feroie longue rime ? La gent félonesse et encrime Mist entor li, la bone osta. Si cruels vielles à oste a, S’ele mesprent eles l’encusent ; A li grever mult sovent musent : Ne l’estuet pas penser à trufes, Batre la font et doner bufes. Quant mestre Corras à li vient, Puis que des buffes li sovient
Que Diex reçut, si les reçoit : Ainsinc vaint la char et deçoit. Toz jors à bien fère s’amort De s’enfance jusqu’à la mort. Tant comme au siècle fu en vie, Por haine ne por envie, Ne por mal c’on li séust trère, Ne lessa onques à bien fère. » Ainsinc dist Ysentruz et Gronde, Les .ij. meillors dames du monde ; Lor seremenz si bien s’acorde, Ce c’une dit l’autre recorde.
Espérance d’avoir pardon Ou par pénitance ou par don Fet endurer mainte mésaise : Li endurers fet mult grant aise, Quar mult legièrement endure Qui eschive paine plus dure. Ceste dame qui pou dura Pénitance dure endura Por avoir vie perdurable Avoec le Père espéritable.
Ici dist la quarte partie, Là où est la fins de sa vie, Qu’ele avoit une damoisele Qui avoit autel non comme ele : An .ij. Élysabiaus ont non. Preude fame et de grant renon
Fu mult ceste, ce dist l’estoire. Por ce c’on la péust miex croire, Jura qu’ele diroit le voir De quanqu’ele porroit savoir De toute la vie sa dame ; Ainsinc le jura deseur s’âme.
« Seignors, dist-ele, ce sachiez, Sanz mauvès visces, sanz pechiez Est mult ma dame, et de vertuz Est mult li siens cor revestuz. Oï avez en quel manière Aus povres fesoit bèle chière : Aus povres fist plus grant servise, Puis qu’ele fu en l’ordre mise Qu’onques n’avoit fet devant. Aucune foiz et mult souvant Lor donoit, ce dist Ysabiaus, Le més qui plus lor estoit biaus. » Et dist encor que une dame Guertrus, qui estoit gentiz fame, Vint véoir ceste dame sainte Dont l’en disoit parole mainte. Bertous, uns enfés, vint o soi ; De Dieu servir avoit grant soi : Se li pria mult doucement Qu’à Dieu priast dévotement Que diez l’esperit de sa flame Si que sauver en péust s’âme. Élysabel Dieu réclama
Que de cuer finement ama, Qu’à l’enfant otroiast sa grâce. Ne demora guères d’espace, Quant il et la dame prioit, Que li enfès haut s’escrioit : « Dame, lessiez vostre oroison, Que Diex m’a mis hors de prison Et m’a de s’amor eschaufé, Et mis hors des mains au maufé. » A chascun ainsinc avenoit Qui por tel cas à li venoit. Ce li avint que je recort I. an tout droit devant sa mort.
Or avint, si com d’aventure, C’une trop bele créature Vint à li, s’ot non Herluiz. Li corages li ert fuiz De Dieu amer parfètement ; Ainz ot mis son entendement A ses bèles trèces pingnier. Ne vint pas por li enseignier Comment l’en devoit Dieu servir Por saint paradis déservir : Une seue suer vint véoir, Conforter et lez li séoir, Qui chiés cele dame gisoit. Or n’est nus hom, s’il devisoit Comment ele avoit biaus chevols, Qui ne fust au deviser fols ; Quar qui delez li s’acoutast Il déist qu’ors en dégoutast.
Tant par estoient crespe et blonde, Tant de si biaus n’avoit el monde. Ces cheveus si crespés et biaus Fist coper sainte Elysabiaus ; Et cele pleure, et brait, et crie, Si que hautement fu oïe. Les genz qui cest afère virent A ceste bone dame dirent Por qu’ele avoit ce chief tondu. La dame lor a respondu : « Seignor, fel-ele à briez paroles, N’ira-ele mie aus caroles : Bien cuideroit estre honie A tout sa teste desgarnie. » Lors commanda c’on li apèle, A li venir cele pucèle. Cele i vint. Adonc li demande De ses cheveus reson li rande, Qu’il li ont au siècle valu Puisque l’âme en pert son salu. « Dame, jà en orrez la voire : Ou nonnain blanche ou nonnain noire Éusse esté, se mi chevol N’éussent fet mon cuer si fol. » — « Dont aim-je miex que ainsi soies, Tout por toi metre en bones voies, Que li miens filz fust emperères, Si m’aït mesires saint Pères. » Ainsinc la prist et la deçut ;
En l’ordre avoec li la reçut.
En ce méisme jor avint Que Herluiz en l’ordre vint, L. marz dona d’argent Et départi à povre gent ; Mès ne pot pas cele pécune Départir de jors sanz la lune. Li povres s’en vont, li plus fort ; Cil qui plus orent de confort Mestier demorèrent o soi, Mès cil n’orent ne fain ne soi, Ançois furent à grant délit Bien péu et s’orent bon lit, Bien aisiez trestout à point, Lor piez lavez et furent oint Qui crevé erent de mésaise. Que diroie ? Tant orent aise Qu’oublié orent la destrèce Et chanta chascuns de léèce ; Quar povres qui a bien, sanz faille, Met tout le mal à la viez taille.
Esbatre estoit alée .i. jor : Si comme ele estoit à séjor, Loing trova de son hospital Une fame qui aloit mal. La bone dame fist la couche :
Dedenz une granche l’acouche ; L’enfant reçut et en fu baille. La première fu qui le baille ; Lever le fist et baptisier : Son nom, qui tant fist à prisier, Mist à l’enfant, s’en fu marraine : Tel marraine n’a mès el raine. Chascun jor le mois tout entier Sot bien léenz le droit sentier. Bien la porvit en sa gésine De pain, de vin et de cuisine.
Quant li termines fu passez Là où ele ot éu assez Quanques droit à tel fame fu, Le pain, le vin, la char, le fu, Et le baing quant il fu à point, Que de mesaise n’i ot point, Et du moustier fu revenue, Et la dame s’est desvestue De son mantel grant aléure Et de sa propre chaucéure, Avoec tout .xij. coloingnois Dont li uns vaut .iiij. tornois ; Tout li done. Lors s’en parti, Quant tout ce li ot reparti ; Et cele et ses mariz ensamble S’en fuirent, si com moi samble. L’enfant lessièrent en l’osté : Tout l’autre avoir en ont osté. Devant c’on commençast matines, Ces .ij. qu’à Dieu sont enterines,
Ysabiaus, oïr le servise, Et sa dame sont à l’église Venues : quant la dame i vint De sa fillole li souvint. Ysabel savoir i envoie ; Cele vint là. Que vous diroie ? N’i trova que l’enfant dormant. Ez-vous celi en grant tormant ; A sa dame en est revenue Et li di la desconvenue : « Va donc, fet-ele, l’enfant querre. » Puis qu’ele sont fors de la terre, Por norrir l’envoia la dame Tout maintenant enchiés la fame D’un chevalier qui sa voisine Estoit, et de mult franche orine.
Lors envoia querre le juge Qui les droiz de la cité juge ; Si commanda c’on les querrist Là où li querres s’aferist. Demandé furent et rouvé, Et quis, ainz ne furent trové. Dist Ysabiaus : « Ma dame chière, L’en ne’s puet en nule manière Trover. Priez à Dieu le Père Qu’il rende à l’enfant sa mère. » Cele dist qu’ele n’oseroit, Que mestre Corras le sauroit ; Mès face en Diex sa volenté. Ainz n’i ot plus dit ne chanté ; Ne demora mie granment,
Se li escripture ne ment, Li mariz et la fame vindrent, A genillons lez li se tindrent, Et regehirent lor pechié Dont maufez les ot entechié. Devant li distrent par couvant Qu’aler ne pooient avant. Remède quistrent du mesfet Que sanz reson avoient fet. Lors distrent les genz du chastel Que des sollers ne du mantel N’aura point ; ainz ert départi Por ce que vilment s’en parti. La dame lor dist : « Bien me plest : « Fètes-en tout quanques droiz est. »
A une pucèle donèrent Le mantel qu’à celi ostèrent ; Cele voua relégion Tantost de bone entencion. Une veve r’ot en ses piez Les sollers qu’ele avoit chauciez ; Et cele reprist son enfant Qu’ele ot lessié mauvesemant. La vile lesse ; si s’en ist : Tant grate chièvre que mal gist.
Ermenjart, qui relégieuse Estoit mult et fu curieuse De servir Dieu parfètement, Refist ainsi son serement. Ainz fu de gris abit vestue
Que la dame se fust rendue, Et bien dist qu’ele acoustuma La dame qui tel coustume a A menistrer aus povres seule. Jusques lors ne menjoit lor gueule, Qu’ele-méisme les pessoit, Que pou ou noient les lessoit, Tant estoit la dame humble et simple. Aniaus d’or, et noiaus, et guimple Vendoit et en prenoit l’argent Por doner à la povre gent. Ci n’avoit mie grant orgueil, C’un enfant qui n’avoit c’un œil Et s’ert tingneus, si com moi mambre Porta la nuit .vi. foiz à chambre ; Si grant pitié de lui avoit, Ses drapiaus ordoiez lavoit, Et l’aresnoit si doucement Con s’éust grant entendement. Puis qu’ele fu en l’ordre entrée, Tel coustume a acoustumée : Les malades baignoit ses cors Et les traioit de lor lit fors. Les baigniez recouchoit arrière Et les couvroit à bèle chière, Et fet coper une cortine Qui la meson toute encortine Por les baingniez enveloper ; Por ce sanz plus la fist coper.
Une mesele si poacre Qu’il n’avoit si desi en Acre Couchoit la dame et la levoit, Que nule riens ne li grevoit. Les piez et les mains li lavoit Et les plaies qu’ele i savoit, Qu’ele gisoit en l’ospital ; N’onques li cuers ne l’en fist mal. Ses compaignes ne la pooient Regarder, ainçois s’en fuioient. Mult aléja sa maladie : Au chief de la herbergerie La coucha por miex aaisier Et por les plaies apaisier. Mult doucement à li aloit ; A li mult doucement parloit. La laine qui de l’abéie Venoit (ce tesmoingne sa vie) Filoit, et si offroit l’argent Qu’el’ gaaignoit à cele gent. Des mains li ostoit la quenoille Por ce que trop fesoit besoingne ; Si doutoient de li grever Et si la fesoient lever Por esbatre et esbanoier ; Mès mult li pooit anoier Quant rien ne li lessoient fère. Si prenoit sa quenoille à trère Por le filer appareillier ; Quar toz jors voloit traveillier.
Des gros poissons li envoioient Riche homme qu’entor li estoient : Fesoit vendre et doner por Dieu ; Ne les metoit en autre preu.
Son père novèles oï Teles que pas ne s’esjoï, Que l’en li dist sa fille estoit Si povre qu’ele vestoit Robe de laine sanz color. S’en ot li preudom grant dolor, Dont l’estoire ci endroit conte, Li Rois i envoia .i. conte : Preudom ert et bon crestien, Si ot non li quens Pavien, Et li dist : « Quant vous revenez, Ma fille avoec vous amenez. » Li quens se parti de Hongrie A mult très bèle compaignie ; De chevauchier bien s’entremist. Ce ne sai-je combien il mist A venir jusqu’à Mapur droit. Si la trova en tel endroit Qu’il ne la cuida pas trover, Et lors pot-il bien esprover Les paroles de la poverte C’on avoit au Roi descouverte, Quar il la trova el chastel Afublée d’un viez mantel
Dont la pane le drap passoit : Li porters toute la lassoit. Si la trova laine filant, Et si ne filoit pas si lant Com les autres, mès à granz trais ; Et li preudom s’est avant trais. Quant il la vit si povrement, Si se merveille durement Et dist : « Je voi ci grant desroi : Ainz mès ne vi fille de roi Laine filer, n’avoir tel robe. » Ceste ne fet pas trop le gobe : Là où sa manche li dépièce D’autre drap i met une pièce. Volontiers l’en éust menée, Et l’éust mult miex assenée De sa vie, et enchiés son père, Quar vie menoit trop amère. Il s’en ala, n’enmena point, Et cele remest en tel point.
En yver, par la grant froidure, Se gisoit sor la chaume dure : Ij. coutes metoit desus soi. S’ele avoit assez fain et soi, Si se pensse que ne l’en chaut Puisqu’ele avoit aus costez chaut. Aucune foiz ce li avint Que mestre Corras à li vint
Por li mener : si l’enmenoit ; De sa laine li remanoit A filer ; si vendoit la laine : De l’argent retenoit sa paine Et lor rendoit l’autre partie Quant la seue en estoit partie ; Quar léaument vivre voloit De la laine qu’ele filoit. Mestre Corras forment cremoit Por l’amor Dieu que tant amoit, Et disoit une tel reson : « Doit estre si uns mortels hom Doutez. Nenil, mès Diex li Pères, Lès qui amors ne sont amères. » En .i. cloistre s’en fu entrée Où mestre Corras l’ot mandée, Por prendre là conseil le plus Se il la metroit en reclus ; Et lors prièrent les nonnains Mestre Corras à jointes mains Que léenz entrer la féist Si que chascune la véist. « Je vueil bien, dist-il, qu’ele i aille. » Nequedent, il cuidoit sanz faille Qu’el’ n’i entrast por nule chose. Atant si l’ont léenz enclose ; Chascune d’eles l’a véue, Et quant de léenz fu issue, Mestre Corras li vint devant Qui li ala ramentevant : « Vostre voie est mal emploiée : Vous estes escommeniée. »
Ne li poi miex la jangle abatre. A .i. Frère les a fet batre Qui avoit non frère Gautier. Mestre Corras dist el sautier La Miserere toute entière, Et cil batoit endementière. Ermenjart ni ot rien mesfet, Que mestre Corras batre fet ; Mès li mestres bien ce retient : « Bien escorce qui le pié tient. »
Lors dist la dame : « Ermenjart suer, N’aions pas ces cops contre cuer ; L’erbe qui croist en la rivière Se plesse, puis revient arrière, Joieusement se liève et plesse ; Aussi te di que le cop besse Por recevoir la descipline De componcion enterine, Que Diex le mesfet li pardonne, Por que il aus cops s’abandonne ! »
Ermenjart dit bien et recorde Que la dame sovent s’acorde Au vivre de garder diète ; Que sa complexion ne l’ mete En maladie, que l’orer Ne convenist à demorer. Ses bajasses, ses damoiseles Ne pooit pas soufrir que eles L’apelaissent dame à nul fuer,
Fors seul Elysabel ou suer. A sa table, delez sa coste, Les fet séoir, d’autre les oste S’à autre vuelent asséoir ; Ainz les veut delez li véoir. Mengier les fet en s’escuele : S’or fu dame, or est damoisele. Dist Ermenjars, qui mult fu sage : « Vous querez le nostre domage, De ce que nous orguillissons, Quant lez vous à table séons, Et aquerrez en cestui geu Vostre mérite et vostre preu. » Lors répondi la dame adonques : « En mon giron ne séez oncques ; Mès or vous i covient séoir : Si vous porrai de près véoir. » Pos et escueles lavoit, Là où ordoiez les savoit, Com se de l’ostel fu bajasse : Issi s’use et issi se lasse. Aus povres sa robe donoit, Si que petit l’en remanoit Por chaufer ou por le pot cuire ; Por eschiver la grant froidure Aloit séoir en la cuisine, Et ne pensse ne ne devine Fors à regarder vers le ciel.
Pou doutoit lors froidure et giel : Ne li chaloit s’ele trambloit : De ce, sains Martin resambloit, Qui vers le ciel regarda tant Dieu, qui les siens toz jors atant ; Aucune foiz sa robe ardoit Que que vers le ciel regardoit. Les bajasses convenoit corre Por sa robe du feu rescorre Là où li dras estoit usez. Jà autres n’i fust refusez ; Ne li chaloit ou viez ou nues ; Volentiers le metoit en oes ; Les povres aloit reverchant Et lor afères encerchant ; Si lor portoit pain et farine Cele dame de bone orine, Puis revenoit à l’orison : Lors déissiez qu’est en prison Reliques de sainz et de saintes. A nus genouz et à mains jointes, Aoroit ; volontiers, sanz doute, Bien aloit après Dieu lor route. Mestre Corras sot son grant don Qu’ele donoit tout à bandon : Se li desfent qu’ele ne doingne A nul povre qui à li viengne
C’un seul denier à une voie (Issi de doner la desvoie), Ou de pain une seule pièce ; Mult bien s’en gart, que qu’il li grièce. Une foiz aloit .i. hermite Visiter, mès voie petite Ot alé, que li mestres mande Qu’ele retort, que plus n’atande. La dame respont au message : « Amis, bien pert que nous sons sage. S’or ne resamblons la limace Jà aurons perdu nostre grâce. La limace gète son cors De l’escalope toute fors Par le biaus tens ; mès par la pluie Rentre enz quant ele li anuie : Issi covient-il or nous fère Reperier à nostre repère. » I. enfant ot petit et tendre, De ses enfanz trestout le mendre, Qu’ensus de li fist esloingnier, Qu’ele doutoit à porloingnier Ses prières por cel enfant : Por ce le venir li desfant ; Et si avoit une coustume Qu’autre gent guères n’acoutusme : Ne cuit que jamès nus tele oie, Que lorsqu’ele avoit plus grant joie Ploroit-ele plus tendrement ; Et véissiez apertement Qu’il ne paroit dedenz son vis Corouz ne fronce, c’est avis,
Ainçois chéoit à lerme plaine Com li ruissiaus de la fontaine. Les lermes vienent, c’est la fin, Du cuer loial et pur et fin.
Une foiz entra en .i. cloistre De povres genz qui pas acroistre Ne se pooient de lor biens ; Fors d’aumosne n’avoient riens, Ymages li monstrent bien fètes, Bien entaillies et portrètes ; Mult orent cousté, ce li samble, Ainçois que il fussent ensamble ; Mult l’en pesa, et bien lor monstre, Et mult lor en va à l’encontre, Et dist : « Je croi miex vous en fust, Se ce c’on a mis en ce fust Por fère entaillier ces ymages Fust mis en preu ; c’or est domages Qui a l’amor de Dieu el cuer Les ymages qu’il voit defuer, Si ne li font ne froit ne chaut. Endroit de moi il ne m’en chaut, Et bien sachiez, ce me conforte, Que chascuns crestiens, là, porte Les ymages el cuer dedenz. Les lèvres muevre ne les denz Ne font pas la relegion, Mès la bone componcion. »
Ne pooit oïr les paroles Qui viennent des penssées voles,
Ainz disoit de cuer graciex : « Que sont ore, Diex, li gloriex ? » C’est-à-dire qui a savoir Que de Dieu doit paor avoir, Qu’il ne mespraingne en son servise. Or avez oï en quel guise Vesqui : encore i a assez ; Mès je sui d’escrire lassez De pascience et de pitié, De charité et d’amistié, Et de sens et d’umilité, De douçor et de charité, De foi et de miséricorde, Assez plus que ne vous recorde. Si com nous avons bien apris De cels qui entre bons est pris De bon regnier avoir au siècle Qui nous distrent la droite riègle Et qui s’ont éu sanz dangier A son boivre et à son mengier.
Ysabiaus dont je dis devant Fu avoec li à son vivant, Qui tout issi la tesmoingna ; Mès à ce plus de tesmoing a, Qu’autres i furent, ce me samble, Qui bien s’acordèrent ensamble.
Mult est fols qu’en son cors se fie, Quar la mort, qui le cors desfie, Ne dort mie quant li cors veille,
Ainz li est toz jors à l’oreille : N’est fors qu’aprèz li granz avoirs. Tout va, et biauté et avoirs : Por c’est cil fols qui s’en orgueille ; Quar il l’esprent, vueille ou ne vueille. Folie et Orgueil sont parent ; Sovent i est bien apparant. Tout va, ce trovons en escrit, Fors que l’amor de Jhésu-Crist. Li fel, li mauvès, li cuivers, Qui adès a les ciex ouvers A regarder la mauvese oevre ; Qui nule foiz sa bouche n’uevre Por bien parler ne por bien dire, Doit bien avoir le cuer plain d’ire Quant du siècle doit departir. De duel li doit li cuers partir Quant il voit bien sans séjorner Qu’il n’en puet plus retorner, Perdre li estuet cors et âme Et metre en perdurable flame. Mès li bons qui a Dieu servi Et qui a le cors asservi Au siècle por l’âme franchir, Cil ne peut chéoir ne guenchir, Que s’âme n’ait isnel le pas Paradis après le trespas. Liement le passage passe Qui toz maus au passer trespasse. En la mort a félon passage :
Passer i estuet fol et sage. Qui cel pas cuide trespasser En fol cuidier se puet lasser. Tout li estuet lessier ; tout lesse. La mort ne fet plus longue lesse A ceste dame ci endroit. Por ce vous vueil dire orendroit De sa vie ce que j’en truis. Ne dites pas que je contruis, Ainz sachiez bien, en vérité, C’est droiz escriz d’auctorité.
Ysabiaus dist : « Seignor, j’estoie Lez ma dame, où je me séoie, Quant ele ert au point de la mort ; Et lors oï, non guères fort, Une douce voiz et série. De son col me vint cèle oïe : Tornée ert devers la paroi, Et lors se torna devers moi. Se li dis lors tout esraument : « Chanté avez trop doucement, Ma dame. — As-le tu oï ? — Oïl ; il m’a tout esjoï. » Lors dist : « Uns oiseles chantoit Lez moi, si qu’il m’atalentoit De chanter : por ce si chantai ; Gran confort de son douz chant ai. » Et quant nous vit delez son lit, Si vous di mult li embelit,
Et dist : « Dites que feriiez Se ci l’anemi veiiez ? » Mult petit demoré i a Quant à haute voiz s’escria : « Fui de ci, fui ! fui de ci, fui ! » Ce oï-je, et à ce fui. Puis dist après : « Or s’en va cil ; Parlons de Dieu et de son fil. Li parlers pas ne nous anuit ; Quar il est près de mienuit Et à tele eure fu-il nez, Li purs, li fins, li afinez ; Et s’ot en lui si douce touche Qu’il vout estre mis en la couche. Lors cria-il l’estoile clère Qu’il fu nez de sa douce mère, Qui les .iij. rois à lui conduit, Sans avoir nul autre conduit. »
« Au parler de Dieu déissiez, Se vous el vis la véissiez, Qu’ele n’avoit mal ne dolor, Que lors ne perdist jà color. Dire li oï de sa bouche : « Ermenjart, que li jors aprouche Que Diex apèlera les siens. » Cel jor fu lie sor toutes riens En cel eure qu’ele fina. Cele qui si douce fin a
Fu tout ausi comme endormie, Qu’au trespasser n’est point fenie. Iiij. jors fu li cors sor terre C’on ne le muet n’on ne l’enterre. Une odor si douce en issoit Qui de grant odor remplissoit Toz cels qui entor li venoient Qui envis la bière lessoient. Au cors couvrir n’ot pas riote : Couvers fu d’une grise cote, Le vis d’un drap, c’on ne le voie ; N’i ot autre or ne autre soie. Assez i vint grant aléure De gent coper sa vestéure ; Des cheveus et du mammeron Li copa l’en le sommeron ; Doiz de piez et ongles de mains Li copa l’en, ce fu du mains. Toute l’éussent dérompue Qui ne lor éust desfendue.
Povre gent et malade et sain Vinrent léenz trestuit à plain. Chascuns la plaint et la gaimante Com s’ele lor fust mère ou tante. Anuiz sambleroit à retrère Qui vous conteroit tout l’afère. Par tout est bien chose séue, (Ce set la gent grant et menue, Et par les tesmoins par couvent)
Que Diex le resveilloit sovent De ses secrez, et nis si angle N’estoient pas de li estrange. Lui-méismes vit face à face Et mult d’angles à grant espasse ; Et lors qu’ele estoit ravie C’on déist qu’ele estoit en vie, Avoit mult tres clère la chière : C’estoit avis qu’en bon lieu ière. De ce se tut, bien le cela ; Fors à gent ne le revéla, D’ordre sage et relegieuse Qui n’estoit fole n’envieuse ; Quar mult doutoit en son mémoire Qu’il ne chéist en vaine gloire, Quar el ne l’avoit pas apris, Ainçois avoit le bon mors pris D’estre piteuse dès enfance, Et à fère grief pénitance. Assez vous puis ci raconter Chose qu’à anui puet monter ; Quar je n’ai pas dit la moitié De l’amor et de l’amistié Qu’à Dieu monstroit et jor et nuit ; Quar je dout qu’il ne vous anuit ; Et nequedent s’il vous grevoit Et s’il anuier vous devoit, Vous di là où ele habita Xvi. mors i resuscita. I. avugle raluma là
Qui dévotement i ala, Qui onques œil n’ot en la teste, Ne samblant où il déust estre, Dont chascuns qui l’ vit se merveille ; Mès Diex fet bien si grant merveille !… Puisqu’ele fu mise en la châsse De plors vous di a une masse D’uile decoru une goute, Qui petit et petit dégoute ; Et c’est bien à savoir certain C’on le puet bien véoir à plain : Goute de rousée resamble, Quant l’une goute à l’autre assamble Si com du cors saint Nicolas, Qu’ainz nus des .ij. n’ot le col las De fère oevre de charité : Ce set chascuns de vérité.
Ceste dame saintisme et sainte Qu’ainz de Dieu servir ne fu fainte, Apertement et main à main Trespassa tout droit lendemain Des octaves la Saint-Martin En yver, si com je devin. En l’ospital en sa chapele Fu enterrée comme cele Qui de saint Nicolas la fist Vers qui onques rien ne mesfist. Par la volente Jhésu-Crist, Si com nous trouvons en escrit, Vindrent abé et autre gent, Qu’à l’enterrer furent serjent,
Et li firent très biau servise Tel com l’en puet fère en église, Uns riches hom vint à sa châsse, Où mult avoit d’orgueil grant masse Et de très grant péchié mortel, Quar se la mort éust mort tel, En enfer en alast errant, Ne sus morel, ne sus ferrant. Vers la dame fist sa clamor, Quar mult i ot foi et amor : Gariz fu envers le maufé, Qui de ce l’avoit eschaufé. Cil riches hom bien le connut, Qu’ainz puis temptement ne li mut, Par quoi rechéist en péchié, Dont maufé l’avoit entechié. Tel dame fu de toz endroiz, Qu’ele fesoit les contrez droiz, Les sours oïr, fols ravoier : Onques ne la sot déproier Qui de son mal n’éust santé. Ne vous auroie hui tout chanté : Assez fist de miracles biaus Ma dame saint Élysabiaus. Bien la doivent enfant amer, Qu’en li ne trovèrent amer : Ne lor fu dure ne amère, Ainçois lor fu sanz amer mère ; Et li jovent en lor jovante
La doivent amer sanz doutance ; Quar de la mort espéritel En gari mains, et tout itel Fist-ele de temporel mort, Qu’ele resuscita le mort. Amer la doivent povre et riche, C’onques aus povres ne fu chiche, Ainz lor donoit sans retenir Quanques ses mains pooit tenir. Ainsinc fist la benéurée : Bien dut s’âme estre asséurée, Dont Rustebués a fet la rime. Se Rustebués rudement rime Et se rudèce en sa rime a, Prenez garde qui la rima.
Rustebuef, qui rudement oevre, Qui rudement fet la rude oevre, Qu’assez en sa rudèce ment, Rima la rime rudement ; Quar por nule riens ne croiroie Que bués ne féist rude roie, Tant i méist l’en grant estude. Se Rustebués fet rime rude, Je n’i part plus ; mès Rustebués Est aussi rudes comme uns bués ; Mès une riens me réconforte : Que cil por qui la fis la porte A la roïne Ysabel De Navarre, cui mult ert bel ; Que l’en li lise et qu’ele l’oie, Et mult en aura-el grant joie.
Mesire Érars la me fist fère De li signes, et toute trère De latin en rime françoise ; Quar l’estoire est bèle et cortoise, L’estoire de la dame, afin Qu’à Dieu ot cuer féable et fin. De fin cuer loial finement, Se l’estoire en la fin ne ment, Bien dut finement definer, Quar bien volt son tens afiner En servir de penssée fine Celui Seignor qui sanz fin fine. Or prions donc à celi A cui tant bien fère enbeli Que por nous deprit à celui Dieu qui ne refuse nului, Et par sa proière en proit cele Qui fu et sa mère et s’ancele, Que il nous otroit cele joie Que il à cele Dame otroie. Explicit, Diex en soit léez ! Dites Amen, vous qui loez.
* ↑ Un de nos jeunes pairs de France, M. de Montalembert, dont l’honorable caractère, les opinions généreuses et le véritable talent littéraire font doublement honneur au pays, a publié en 1836 (Paris, chez Débecourt, rue des Saints-Pères, n$^o$ 69 ; 1 volume grand in-8$^o$) l’Histoire de sainte Élisabeth de Hongrie, duchesse de Thuringe (1207-1231). Ce livre est précédé d’une introduction où l’auteur développe brillamment toute l’histoire de la première partie du 13e siècle. Cette introduction est suivie de l’indication des sources historiques consultées par l’auteur pour la Vie de sainte Élisabeth. (Voyez, pour plus de détails, la note qui se trouve à la fin du présent volume.)
* ↑ Il paraît que Rutebeuf tenait à bien inculquer cette idée à ses protecteurs, car elle se représente plusieurs fois dans ses poésies. Voyez surtout tome 1er, page 9, vers 13e, où il dit : Je ne sui pas ouvriers des mains.
* ↑ Ceci indique que la Vie de sainte Élysabel a été composée de 1258 à 1270, puisque ce fut à la première de ces époques qu’Isabelle, fille de saint Louis, épousa Thibaut de Navarre, et qu’à la seconde elle mourut presqu’en même temps que son mari.
* ↑ Ce vers et le précédent manquent au Ms. 7633.
* ↑ Ms. 7218. Var. Elysabel fu gentiz dame.
* ↑ Ms. 7633. Var. Bone dame.
* ↑ Ms. 7633. Var. Miracles.
* ↑ Ms. 7633. Var. Mult li plut et li abeli.
* ↑ Marbourg.
* ↑ Ms. 7633. Var. Conteir.
* ↑ Ms. 7633. Var. En cest.
* ↑ Ms. 7633. Var. Asseiz ce fist dou siècle estrange.
* ↑ Ms. 7633. Var. Que madame sainte Ysabiaus.
* ↑ Ms. 7633. Var. Loée.
* ↑ Musars : voyez pour ce mot la pièce citée à la fin du volume, et qui est intitulée : Du Chastie-Musart.
* ↑ Ms. 7633. Var. J’ai fiance.
* ↑ Ms. 7633. Var. Petit acrut.
* ↑ Ms. 7633. Var. La fille le roi de Hongrie.
* ↑ Ms. 7633. Var. Qui avoit auteil non com ele.
* ↑ Ms. 7633. Var. Séust oreir.
* ↑ Les seize vers suivants manquent au Ms. 7633.
* ↑ Les six vers suivants manquent au Ms. 7633.
* ↑ Ms. 7633. Var. Avant.
* ↑ Ms. 7633. Var. N’en douteiz mie.
* ↑ Après ce vers le Ms. 7633 ajoute les huit suivants : Mari li donent, mari a, Car cil qui bien la maria N’en douta gaires chevaliers, Ne sénéchauz ne concilliez. Ce fut li rois qui tot aroie, Jhésu-Crist qui les siens avoie. Or dit la seconde partie Que l’enfance est lors départie, etc.
* ↑ Ms. 7633. Var. Grant.
* ↑ Ms. 7633. Var. De Senache.
* ↑ Ms. 7633. Var. Trois.
* ↑ Ms. 7633. Var. Je n’en mangeroie.
* ↑ Les cinquante-six vers suivants manquent au Ms. 7633.
* ↑ Ms. 7633. Var. Richement.
* ↑ Ms. 7633. Var. Deffendoit.
* ↑ Ce vers et le suivant manquent au Ms. 7633.
* ↑ Ms. 7633. Var. Miresse.
* ↑ Ms. 7633. Var. Watebort.
* ↑ Ms. 7633. Var. Je cuis.
* ↑ Ms. 7633. Var. Séue.
* ↑ Le Ms. 7633 ajoute : Car senz lassiez le Roi de gloire Servi, ce tesmoigne l’estoire.
* ↑ Ms. 7633. Var. Assoupeir
* ↑ Ms. 7633. Var. Mesfait.
* ↑ Ms. 7633. Var. Povretei.
* ↑ Ms. 7633. Var. Enz ou borc.
* ↑ Ms. 7633. Var. S’en.
* ↑ Ms. 7633. Var. La.
* ↑ Ce vers et tous ceux qui suivent, jusqu’à l’alinéa, manquent au Ms. 7633.
* ↑ Ms. 7633. Var. Où.
* ↑ Luz, brochet.
* ↑ Ce vers et les trois suivants manquent au Ms. 7633.
* ↑ Ms. 7633. Var. Mestier.
* ↑ Ms. 7633. Var. Ij. estoit.
* ↑ Ms. 7633. Var. Anbedeuz Ysabiaus.
* ↑ Ms. 7633. Var. Gertruz.
* ↑ Ms. 7633. Var. Blondes.
* ↑ Ms. 7633. Var. Tondue.
* ↑ Ms. 7633. Var. Je vos di.
* ↑ Le Ms. 7633 ajoute ici ces deux vers : Loing de son hôpital trouva Une fame qui travilla.
* ↑ Ms. 7633. Var. Reportoit.
* ↑ Ms. 7633. Var. Couchoit.
* ↑ Les dix-huit vers qui suivent manquent au Ms. 7633.
* ↑ Nos ancêtres tenaient beaucoup, à ce qu’il paraît, aux étoffes brillantes, surtout à la couleur écarlate. On peut voir à ce sujet une note de Legrand d’Aussy, tome II de ses Fabliaux, page 231, édition Renouard.
* ↑ Les huit vers qui suivent celui-ci manquent au Ms. 7633, et ceux qui le précédent n’y sont point placés dans le même ordre qu’au Ms. 7218.
* ↑ Ms. 7633. Var. Fors que tant Ysabel.
* ↑ Ms. 7633. Var. A la table sons.
* ↑ C’est ici que le Ms. 7633 place ces quatre vers, qui se trouvent page 211 : Maistre Corras forment cremoit Por l’amor Dieu que tant amoit, Et disoit une teil raison : « Doit estre si uns morteiz hom. »
* ↑ Les huit vers suivants ne se trouvent qu’au Ms. 7218.
* ↑ Les douze vers suivants ne se trouvent pas au Ms. 7633.
* ↑ Ms. 7633. Var. Savoirs.
* ↑ Ms. 7633. Var. Cors.
* ↑ Ms. 7633. Var. Qu’à haute vois fort s’escria
* ↑ Les six vers suivants manquent au Ms. 7633.
* ↑ Ms. 7633. Var. Pleure.
* ↑ Ms. 7633. Var. Est endormie.
* ↑ Ms. 7633. Var. Doit.
* ↑ Ce vers et les treize qui le suivent manquent au Ms. 7633.
* ↑ Ms. 7633. Var. Contei.